b'\n_START_ARTICLE_\nPavel Zdovc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v kme\xc4\x8dki dru\xc5\xbeini na avstrijskem Koro\xc5\xa1kem. Po kon\xc4\x8dani gimnaziji (1955) je v Innsbrucku \xc5\xa1tudiral filozofijo in bogoslovje, nato na Dunaju latin\xc5\xa1\xc4\x8dino in slavistiko; doktoriral je z dialektolo\xc5\xa1ko disertacijo Die Mundart des S\xc3\xbcdostlichen Jauntales in Karnten. Lautlehre und Akzent der Mundart der\xc2\xa0\xc2\xbbPoljanci\xc2\xab (Dunaj, 1972). Strokovno se je izpopolnjeval na univerzi Lomonosov v Moskvi (1963/1964), ter med kraj\xc5\xa1imi bivanji na Hrva\xc5\xa1kem in v Srbiji. Leta 1967 je postal sodelavec In\xc5\xa1tituta za slovansko filologijo dunajske univerze, od 1968-1996 pa je tam predaval slovenski jezik._NEWLINE_Zdovc je v sloven\xc5\xa1\xc4\x8dini in nem\xc5\xa1\xc4\x8dini objavil ve\xc4\x8d jezikovnih razprav (o vlogi nare\xc4\x8dja pri pouku knji\xc5\xbenega jezika, o samoglasni\xc5\xa1ki redukciji v podjunskih govorih) ter pisal o literarnih in kulturnih vpra\xc5\xa1anjih na avstrijskem Koro\xc5\xa1kem. Ve\xc4\x8dino raziskovalnega dela je posvetil prou\xc4\x8devanju in dolo\xc4\x8ditvi rabe koro\xc5\xa1kih krajevnih imen in izdal priro\xc4\x8dnik Slovenska krajevna imena na avstrijskem Koro\xc5\xa1kem\xc2\xa0; Dunaj 1993; ponatis Celovec 2008 (COBISS)\n_START_SECTION_\nReferen\xc4\x8dno delo\n_START_PARAGRAPH_\nPavel Zdovc je avtor epohalnega referen\xc4\x8dnega dela: Pavel Zdovc: Slovenska krajevna imena na avstrijskem Koro\xc5\xa1kem. Raz\xc5\xa1irjena izdaja = Die slowenischen Ortsnamen in K\xc3\xa4rnten. Erweiterte Auflage. (Ljubljana: Slovenska akademija znanosti in umetnosti SAZU, 2010), 447 str., ISSN 0560-2920. (COBISS)'